Πρόταση οδηγίας του Συμβουλίου για την τροποποίηση της οδηγίας 91/440/ΕΟΚ για την ανάπτυξη των κοινοτικών σιδηροδρόμων (98/C 321/05) (Κείμενο που παρουσιάζει ενδιαφέρον για τον ΕΟΧ) COM(1998) 480 τελικό - 98/0265(COD)

(Υποβλήθηκε από την Επιτροπή στις 29 Σεπτεμβρίου 1998)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 75,

την πρόταση της Επιτροπής,

τη γνώμη της Οικονομικής και Κοινωνικής Επιτροπής,

Σύμφωνα με τη διαδικασία του άρθρου 189 Γ της συνθήκης, σε συνεργασία με το Ευρωπαϊκό Κοινοβούλιο,

Εκτιμώντας:

(1) ότι η οδηγία 91/440/ΕΟΚ του Συμβουλίου (1) θα πρέπει να τροποποιηθεί για να ληφθεί υπόψη η εμπειρία από την εφαρμογή της και τις εξελίξεις στο σιδηροδρομικό τομέα από τη θέσπισή της, με σκοπό να εξασφαλισθεί η επίτευξη των στόχων της 7

(2) ότι για να προαχθεί η αποδοτική λειτουργία και εξέλιξη των δύο διακεκριμένων δραστηριοτήτων της παροχής μεταφορικών υπηρεσιών και της διαχείρισης της υποδομής, για να καταστεί διαφανής η χρήση δημόσιων πόρων του σιδηροδρομικού τομέα, και για να δημιουργηθεί στέρεη βάση για τη χρέωση του κόστους υποδομής, είναι απαραίτητο να διαχωρισθούν τόσο οι λογαριασμοί κέρδους και ζημιών όσο και ο ισολογισμός των δύο δραστηριοτήτων 7

(3) ότι είναι απαραίτητο, όποτε οι σιδηροδρομικές επιχειρήσεις και οι διεθνείς όμιλοι που αυτές συγκροτούν παρέχουν τις υπηρεσίες που αναφέρονται στο άρθρο 10 της οδηγίας 91/440/ΕΟΚ, να επωφελούνται πλήρως από τα δικαιώματα πρόσβασης που τίθενται στο εν λόγω άρθρο 7

(4) ότι για το σκοπό αυτό, όλες οι σιδηροδρομικές επιχειρήσεις και οι διεθνείς όμιλοι πρέπει να υφίστανται μεταχείριση σε δίκαιη και αμερόληπτη βάση όσον αφορά τις δραστηριότητες που διέπουν την πρόσβαση στην υποδομή και, συνεπώς, η θέσπιση και τήρηση κανόνων ασφαλείας πρέπει να διενεργείται από ανεξάρτητους φορείς ή επιχειρήσεις που δεν παρέχουν σιδηροδρομικές μεταφορικές υπηρεσίες 7

(5) ότι για να προαχθεί η αποδοτική διαχείριση της υποδομής για το κοινό συμφέρον, οι διαχειριστές υποδομής θα πρέπει να είναι φορείς ανεξάρτητοι από το κράτος, και να έχουν την ελευθερία να διαχειρίζονται τα εσωτερικά τους θέματα, ενώ τα κράτη μέλη θα πρέπει να λάβουν τα απαραίτητα μέτρα για την ανάπτυξη και την ασφαλή χρήση της σιδηροδρομικής υποδομής 7

(6) ότι για να προαχθεί η αποδοτική λειτουργία επιβατικών και εμπορευματικών μεταφορικών υπηρεσιών και να εξασφαλισθεί διαφάνεια για τα οικονομικά τους, συμπεριλαμβανομένης της ενίσχυσης για αναδιάρθρωση, είναι απαραίτητος ο διαχωρισμός των λογαριασμών των επιβατικών και εμπορευματικών μεταφορικών λειτουργιών,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 91/440/ΕΟΚ τροποποιείται ως εξής:

1. Στο άρθρο 1, η δεύτερη περίπτωση αντικαθίσταται από το ακόλουθο κείμενο:

«- με το διαχωρισμό της διαχείρισης της υποδομής από την παροχή σιδηροδρομικών μεταφορικών υπηρεσιών, το διαχωρισμό τόσο των λογαριασμών κερδών και ζημιών όσο και των ισολογισμών και την ανάθεση σε ανεξάρτητο φορέα ή εταιρεία της ευθύνης για τις υποχρεωτικές λειτουργίες καθορισμού της ισότιμης και αμερόληπτης πρόσβασης στην υποδομή και τον προαιρετικό οργανωτικό ή θεσμικό διαχωρισμό άλλων λειτουργιών».

2. Στο άρθρο 3, η πρώτη και δεύτερη περίπτωση αντικαθίστανται από το ακόλουθο κείμενο:

«- "σιδηροδρομική επιχείρηση": κάθε ιδιωτική ή δημόσια επιχείρηση της οποίας η δραστηριότητα είναι η παροχή σιδηροδρομικών υπηρεσιών για τη μεταφορά εμπορευμάτων ή/και επιβατών με την απαίτηση η επιχείρηση να εξασφαλίζει την έλξη,

- "διαχειριστής υποδομής": κάθε φορέας ή επιχείρηση που είναι υπεύθυνος για την εγκατάσταση και συντήρηση σιδηροδρομικής υποδομής.»

3. Στο άρθρο 6, η παράγραφος 1 αντικαθίσταται από το ακόλουθο κείμενο:

«1. Τα κράτη μέλη λαμβάνουν τα απαραίτητα μέτρα για να εξασφαλίσουν ότι χωριστοί λογαριασμοί κερδών και ζημιών καθώς και ο ισολογισμός τηρούνται και δημοσιεύονται τόσο για δραστηριότητες που σχετίζονται με την παροχή μεταφορικών υπηρεσιών όσο και για δραστηριότητες που σχετίζονται με την διαχείριση της σιδηροδρομικής υποδομής. Η υποστήριξη της κρατικής μηχανής που προσφέρεται σε μία από τις δύο αυτές περιοχές δραστηριοτήτων δεν επιτρέπεται να μεταφέρεται στην άλλη.

Οι λογαριασμοί για τις δύο περιοχές δραστηριοτήτων τηρούνται κατά τρόπο που να αντανακλά αυτή την απαγόρευση.»

4. Το άρθρο 7 τροποποιείται ως εξής:

α) η παράγραφος 1 αντικαθίσταται από το ακόλουθο κείμενο:

«1. Τα κράτη μέλη λαμβάνουν τα αναγκαία μέτρα για την ανάπτυξη της εθνικής τους σιδηροδρομικής υποδομής συνεκτιμώντας, όπου είναι απαραίτητο, τις γενικές ανάγκες της Κοινότητας.

Εξασφαλίζουν ότι τίθενται, εφαρμόζονται και τηρούνται προδιαγραφές και κανονισμοί, με κατάλληλη παρακολούθηση. Αυτή θα γίνεται από φορείς ή επιχειρήσεις που δεν παρέχουν οι ίδιες σιδηροδρομικές μεταφορικές υπηρεσίες και είναι ανεξάρτητες από φορείς ή επιχειρήσεις που πράττουν τούτο, κατά τρόπο ώστε να εξασφαλίζεται η ισότιμη και χωρίς διακρίσεις πρόσβαση στην υποδομή» 7

β) προστίθενται οι ακόλουθοι παράγραφοι:

«4. Τα κράτη μέλη λαμβάνουν τα αναγκαία μέτρα για να εξασφαλίσουν ότι οι διαχειριστές υποδομής θα έχουν ανεξάρτητη υπόσταση, όσον αφορά την διαχείριση, την διοίκηση και τον εσωτερικό έλεγχο επί διοικητικών, οικονομικών και λογιστικών θεμάτων.

5. Συντάσσονται επιχειρησιακά σχέδια για τους διαχειριστές υποδομής, συμπεριλαμβανομένων των προγραμμάτων τους για επενδύσεις και χρηματοδότηση. Τα εν λόγω σχέδια οργανώνονται έτσι ώστε να επιτευχθεί οικονομική ισορροπία και να εξασφαλισθεί η βέλτιστη και αποδοτική χρήση και ανάπτυξη της υποδομής. Πρέπει επίσης να ληφθεί μέριμνα για τα μέσα επίτευξης αυτών των στόχων.

6. Στο πλαίσιο των γενικών οδηγιών πολιτικής που καθορίζονται από το κράτος και λαμβάνουν υπόψη εθνικά σχέδια και συμβάσεις (που μπορούν να είναι πολυετείς) συμπεριλαμβανομένων των σχεδίων επενδύσεων και χρηματοδότησης, οι διαχειριστές υποδομής θα έχουν, συγκεκριμένα, την ελευθερία να:

- καθιερώσουν την εσωτερική τους οργάνωση, τηρουμένων των διατάξεων του παρόντος τμήματος,

- λαμβάνουν αποφάσεις για το προσωπικό και τις προμήθειές τους,

- να διαχειρίζονται τα περιουσιακά τους στοιχεία όσο το δυνατόν αποδοτικότερα, να αναπτύσσουν νέες τεχνολογίες και νέες υπηρεσίες και να υιοθετούν τυχόν καινοτόμες τεχνικές διαχείρισης.»

5. Στο άρθρο 9 προστίθεται η ακόλουθη παράγραφος:

«4. Τηρούνται και δημοσιεύονται χωριστοί λογαριασμοί κερδών και ζημιών και ισολογισμοί για δραστηριότητες σχετικά με την παροχή επιβατικών μεταφορικών υπηρεσιών και για δραστηριότητες σχετικά με την παροχή εμπορευματικών μεταφορικών υπηρεσιών. Τα χρήματα που καταβάλλονται προς εκάστη από τις δύο αυτές περιοχές δραστηριότητας θα εμφανίζονται χωριστά στους σχετικούς λογαριασμούς και δεν θα μεταφέρονται από τον ένα στον άλλο.»

Άρθρο 2

Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο εντός ενός έτους από την ημέρα έναρξης ισχύος της παρούσας οδηγίας. Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

(1) ΕΕ L 237 της 24.8.1991, σ. 25.